নিয়াজ মোহাম্মদ খান

নিয়াজ মোহাম্মদ খান (; ৭ জুন ১৯০৭ – ২১ এপ্রিল ১৯৭২) একজন পাকিস্তানি সরকারি কর্মকর্তা ও স্কাউট নেতা ছিলেন। তিনি পাকিস্তান বয় স্কাউট সমিতির প্রধান কমিশনার হিসেবে দায়িত্ব পালন করেন এবং ১৯৬৩ থেকে ১৯৬৯ সাল পর্যন্ত বিশ্ব স্কাউট সংস্থার সর্বোচ্চ নীতিনির্ধারণী কমিটি বিশ্ব স্কাউট কমিটির সদস্য ছিলেন।

১৯৬৯ সালে তিনি ব্রোঞ্জ উলফ পুরস্কারের ৫৫তম প্রাপক হন। এটি বিশ্ব স্কাউট সংস্থার একমাত্র আন্তর্জাতিক সম্মাননা যা বিশ্ব স্কাউটিংয়ে অসাধারণ অবদানের স্বীকৃতি হিসেবে বিশ্ব স্কাউট কমিটি প্রদান করে থাকে।

 জীবনী 
নিয়াজ মোহাম্মদ খান ১৯০৭ সালের ৭ জুন বটালার নিকটবর্তী দলেলপুর গ্রামে জন্মগ্রহণ করেন। তিনি পাঞ্জাব বিশ্ববিদ্যালয় থেকে আইনে স্বর্ণপদকসহ স্নাতক সম্মান অর্জন করেন। পরবর্তীতে তিনি অডিট ও অ্যাকাউন্টস এবং ভারতীয় সিভিল সার্ভিস পরীক্ষায় কৃতিত্বের সঙ্গে উত্তীর্ণ হন।

১৯৩০ সালে তিনি সহকারি হিসাব মহানিয়ন্ত্রক হিসেবে সরকারি চাকরিতে যোগ দেন। একই বছরের জুলাইয়ে তিনি প্রশিক্ষণের জন্য কেমব্রিজ বিশ্ববিদ্যালয়ে যোগ দেন। ১৯৩২ সালে ইংল্যান্ড থেকে প্রত্যাবর্তনের পর তিনি তার ব্যাচের সকল প্রার্থীর মধ্যে প্রথম স্থান অর্জন করেন।

তিনি বঙ্গ প্রদেশে বিভিন্ন প্রশাসনিক পদে দায়িত্ব পালন করেন, যার মধ্যে ১৯৪২ সালে মেদিনীপুর জেলার ম্যাজিস্ট্রেট ও কালেক্টর পদ উল্লেখযোগ্য। ১৯৪৫ থেকে ১৯৪৬ সাল পর্যন্ত তিনি প্রাদেশিক কৃষি বিভাগের পরিচালক ছিলেন এবং এ সময় তিনি ঢাকায় একটি কৃষি কলেজ ও খামার প্রতিষ্ঠা করেন।

১৯৩৮ সালের দুইটি অধিবেশনে তিনি ভারতের কেন্দ্রীয় পরিষদের সরকারি সদস্য হিসেবে দায়িত্ব পালন করেন। তিনি বঙ্গভঙ্গ পরিষদে স্টিয়ারিং কমিটির পূর্ব পাকিস্তানের পক্ষের একমাত্র সদস্য ছিলেন। ১৯৫০ সালে চট্টগ্রামের কমিশনার হিসেবে তিনি একটি স্টেডিয়াম ও একটি পার্ক স্থাপন করেন, যা বর্তমানে তার নামেই পরিচিত।

১৯৫২ সালে তিনি পূর্ব পাকিস্তানের মুখ্য সচিব নিযুক্ত হন। ১৯৫৪ সালে তিনি কেন্দ্রীয় শিল্প মন্ত্রণালয়ের সচিব হিসেবে করাচিতে যোগ দেন। ১৯৫৬ সালে তিনি করাচির প্রধান কমিশনার এবং পাকিস্তান ক্রিকেট নিয়ন্ত্রণ বোর্ডের সভাপতি হিসেবে দায়িত্ব গ্রহণ করেন। এছাড়াও তিনি স্বরাষ্ট্র ও কাশ্মীর বিষয়ক সচিব এবং প্রধান স্কাউট কমিশনার হিসেবেও দায়িত্ব পালন করেন।

 অবদান ও স্বীকৃতি 
১৯৩৫ সালে তিনি ভাইসরয়ের কাছ থেকে কায়সারে হিন্দ পুরস্কার লাভ করেন। ১৯৬৯ সালে প্রাপ্ত ব্রোঞ্জ উলফ পুরস্কার স্কাউটিং জগতে সর্বোচ্চ আন্তর্জাতিক সম্মান, যা লাভ করে তিনি এশিয়া থেকে প্রথম পুরস্কারপ্রাপ্ত ব্যক্তি হোন।

তিনি বিভিন্ন আন্তর্জাতিক সংস্থায় পাকিস্তানের প্রতিনিধিত্ব করেন এবং সমাজকল্যাণমূলক কার্যক্রমে সক্রিয় ভূমিকা রাখেন। লন্ডনে শিল্পী আবদুর রহমান চাগতাইয়ের শিল্পকলা প্রদর্শনীর প্রধান সংগঠক হিসেবে তিনি কাজ করেন এবং তার চিত্রকর্ম জাপানের সম্রাট ও পশ্চিম জার্মানির চ্যান্সেলর উইলি ব্র্যান্টের নিকট উপস্থাপন করেন।

 রচনা ও অন্যান্য কার্যক্রম 
শিক্ষাজীবনে তিনি একটি গ্রামের অর্থনৈতিক অবস্থা নিয়ে গবেষণা পরিচালনা করেন, যা পরে লাহোরের অর্থনৈতিক তদন্ত বোর্ড থেকে গ্রন্থাকারে প্রকাশিত হয়। তিনি "লেট পাঞ্জাব স্পিক" নামে একটি বই রচনা করেন। তিনি হোসেন শহীদ সোহরাওয়ার্দীর একটি জীবনীও লেখেন, তবে তা জীবদ্দশায় প্রকাশিত হয়নি।

অবসর গ্রহণের পর তিনি পাঞ্জাবী আদবি লীগ সংগঠিত করেন এবং কুরআনের পাঞ্জাবি ভাষায় অনুবাদের উদ্যোগ গ্রহণ করেন।

 মৃত্যু 
তিনি ১৯৭২ সালের ২১ এপ্রিলে লাহোরে মৃত্যুবরণ করেন।

 তথ্যসূত্র 

 বহিঃসংযোগ 

বিষয়শ্রেণী:ব্রোঞ্জ উলফ পুরস্কার বিজয়ী
Category:বিশ্ব স্কাউট কমিটির সদস্য
Category:পাকিস্তানে স্কাউটিং ও গাইডিং
Category:পাকিস্তানি সরকারি চাকুরিজীবী
Category:১৯০৭-এ জন্ম
Category:১৯৭২-এ মৃত্যু
বিষয়শ্রেণী:পূর্ব পাকিস্তানের মুখ্যসচিব
বিষয়শ্রেণী:গুরুদাসপুর জেলার ব্যক্তি